มิว (โปเกมอน)

มิว  (juː; ญี่ปุ่น: ミュウ, เฮปเบิร์น: Myū) เป็นหนึ่งในสายพันธุ์สมมุติของแฟรนไชส์โปเกมอน เป็นโปเกมอนขนาดเล็ก สีชมพู และอยู่ในประเภทพลังจิต รวมถึงจัดอยู่ในกลุ่มโปเกมอนมายา ซึ่งมีความหายากและทรงพลัง โดยปกติจะสามารถรับได้ผ่านกิจกรรมพิเศษเท่านั้น มิวถูกเพิ่มเข้ามาในโปเกมอน เรดและบลู โดยชิเงะกิ โมะริโมะโตะ โปรแกรมเมอร์ของเกมฟรีกในช่วงท้ายของการพัฒนาเกม แม้จะไม่มีแผนให้สามารถได้รับมิวในเกม แต่เมื่อมีผู้ค้นพบผ่านการขุดข้อมูลภายในตัวเกม การมีอยู่ของมิวจึงกลายเป็นจุดเริ่มต้นของข่าวลือและตำนานมากมาย เป็นเวลาหลายปีที่ผู้เล่นไม่สามารถรับมิวได้อย่างถูกต้องในเกม ยกเว้นผ่านกิจกรรมแจกโปเกมอนโดยเฉพาะ แม้ว่าจะมีวิธีเข้าถึงผ่านกลิตช์ต่าง ๆ ในเกมก็ตาม
มิวปรากฏในภาพยนตร์เรื่องแรกคือ โปเกมอน เดอะมูฟวี่ ตอน ความแค้นของมิวทู เป็นตัวละครหลักร่วมกับมิวทู ภาพยนตร์เปิดเผยว่าฟอสซิลเส้นขนของมิวปรากฏในป่าแห่งหนึ่งในประเทศกายอานา ค้นพบโดยนักวิทยาศาสตร์ชุดหนึ่งถูกนำไปสร้างมิวทู โคลนของมิวที่ถูกปรับแต่งทางพันธุกรรม ต่อมามิวปรากฏในภาพยนตร์ โปเกมอน เดอะมูฟวี่ ตอน มิวและอัศวินคลื่นพลัง เป็นตัวละครหลักร่วมกับลูคาริโอ เนื่องจากความลึกลับในการได้รับมิวในเกมต้นฉบับ มิวจึงถูกมองว่าเป็นหนึ่งในโปเกมอนที่เป็นสัญลักษณ์อย่างแท้จริง และมีบทบาทสำคัญอย่างมากต่อความสำเร็จของแฟรนไชส์โปเกมอน กระแสความตื่นเต้นเกี่ยวกับการจับมิวช่วยกระตุ้นยอดขายเกมได้อย่างมหาศาล

**แนวคิดและการสร้าง**
มิวเป็นหนึ่งในโปเกมอน สิ่งมีชีวิตในจินตนาการที่ปรากฏในแฟรนไชส์ โปเกมอน ซึ่งเป็นแฟรนไชส์สัญชาติญี่ปุ่นที่พัฒนาโดยบริษัทเกมฟรีก และจัดจำหน่ายโดยนินเท็นโด เริ่มต้นขึ้นในปี 1996 ด้วยวิดีโอเกม โปเกมอน เรด และกรีน บนเครื่องเกมบอย โดยเปิดตัวในอเมริกาเหนือในปี 1998 ภายใต้ชื่อ โปเกมอนภาคเรดและบลู ในเกมและภาคต่อ ผู้เล่นจะรับบทเป็นผู้ฝึกสอนโปเกมอน มีเป้าหมายในการจับโปเกมอนและใช้ความสามารถพิเศษของพวกมันในการต่อสู้กับโปเกมอนของผู้ฝึกสอนคนอื่น โปเกมอนแต่ละตัวมีหนึ่งหรือสองประเภท ซึ่งส่งผลต่อความได้เปรียบหรือเสียเปรียบในการต่อสู้ เป้าหมายหลักของเกมคือการสร้างโปเกเดกซ์ หรือสมุดภาพโปเกมอนให้สมบูรณ์ โดยการจับ พัฒนา และแลกเปลี่ยนโปเกมอนกับผู้ฝึกสอนคนอื่น เพื่อรวบรวมโปเกมอนจากทุกสายพันธุ์
ไฟล์:Mew Gen 1 Sprite.png|thumb|สไปรต์ของมิวจากโปเกมอน เรด และ กรีน ที่เปิดตัวในญี่ปุ่นมีการใช้ลักษณะที่ "เหมือนทารกในครรภ์" มากขึ้น
มิวแตกต่างจากโปเกมอนตัวอื่นในโปเกมอนภาคเรดและบลู ตรงที่การออกแบบไม่ได้รับการดูแลโดยเค็ง ซูงิโมริ แต่เป็นผลงานของชิเงะกิ โมะริโมะโตะ โปรแกรมเมอร์ของเกมฟรีก ซึ่งได้แอบใส่มิวเข้าไปในเกมอย่างลับ ๆ เพื่อแกล้งทีมงานก่อนเกมวางจำหน่ายในญี่ปุ่น อย่างไรก็ตาม แนวคิดของมิวมีต้นกำเนิดจากซาโตชิ ทาจิริ ผู้ให้กำเนิดแฟรนไชส์โปเกมอน โดยแนวคิดโปเกมอนลึกลับคล้ายผีได้รับแรงบันดาลใจจากเกมซีเวียส และสเปซอินเวเดอส์ ที่มีข่าวลือว่ามีความลับซ่อนอยู่ ทาจิริจึงสร้างมิวขึ้นมาในฐานะ "ตัวละครที่มีอยู่จริงแต่ไม่ปรากฏตัว"  เพื่อกระตุ้นกระแสข่าวลือและสร้างความตื่นเต้นให้ผู้เล่น โดยตั้งใจให้มีเพียงทีมงานของเกมฟรีกเท่านั้นที่รู้จักและเข้าถึงได้ มิวถูกเพิ่มเข้ามาในช่วงท้ายของการพัฒนาเกมโปเกมอนภาคเรดและบลู โดยโมะริโมโตะ หลังจากที่มีการลบฟีเจอร์บางอย่างและแก้ไขข้อบกพร่อง จึงเหลือพื้นที่ว่างพอสำหรับเพิ่มตัวละครใหม่ แม้ว่านินเท็นโดจะสั่งห้ามไม่ให้มีการแก้ไขเพิ่มเติมในขั้นตอนนั้นแล้วก็ตาม ในตอนแรก โมริโมะโตะต้องการให้ซูงิโมริออกแบบมิว แต่เนื่องจากใกล้วันวางจำหน่าย ซูงิโมริจึงไม่สามารถจัดสรรเวลาได้ ทำให้โมริโมะโตะจึงเป็นผู้สร้างและออกแบบมิวด้วยตนเอง โดยสไปรต์ของมิวในเกมมีขนาดเล็กและใช้เพียงสีเดียว เนื่องจากข้อจำกัดด้านพื้นที่จัดเก็บ ต่อมา ซูงิโมริได้กลับมาช่วยสร้างภาพวาดอย่างเป็นทางการของมิว โดยอิงจากสไปรต์ในเกมเป็นพื้นฐาน เขาไม่ชอบรูปลักษณะของมิวที่คล้ายทารกในครรภ์ จึงปรับให้เป็นรูปลักษณ์ในปัจจุบัน
แม้ผู้พัฒนาจะไม่ได้ตั้งใจให้ผู้เล่นสามารถเข้าถึงมิวได้ แต่ก็มีผู้ค้นพบจากข้อผิดพลาดภายในเกม ในการแจกจ่ายมิวครั้งแรก มีผู้เล่นที่ได้รับเพียงจำนวนน้อยมาก โดยในภาคแรกมีเพียง 20 ตัว และในภาคที่สองมีเพียง 100 ตัว เนื่องจากต้องสร้างมิวทีละตัวบนพีซีของโมะริโมโตะ แล้วนำไปแลกเปลี่ยนกับตลับเกมของผู้โชคดีด้วยตนเอง ต่อมา โมะริโมโตะยังมีส่วนร่วมในการพัฒนาเหตุการณ์พิเศษของมิวในเกมโปเกมอน เอเมอรัลด์ ทั้งนี้ มิวยังถือเป็นเครื่องหมายการค้าตัวแรกที่เกมฟรีกยื่นจดทะเบียนอย่างเป็นทางการ

**การออกแบบและลักษณะพิเศษ**
มิวเป็นโปเกมอนประเภทพลังจิตมีค่าพลัง (stats) สูง โมริโมะโตะออกแบบให้มีลักษณะคล้ายแมว สีชมพูอ่อน ดวงตาใหญ่ และหางยาวเรียวที่ปลายขยายออก ส่วนร่างไชนี (Shiny) จะมีสีฟ้าและถูกแจกจ่ายในโอกาสพิเศษเท่านั้น มิวถูกออกแบบโดยอ้างอิงจากโคลนของตัวเองในจักรวาลโปเกมอน นั่นคือมิวทู โดยตั้งใจให้เป็นเวอร์ชันที่เรียบง่ายกว่า ทั้งในด้านขนาดและรายละเอียดของสไปรต์ เพื่อให้ใช้พื้นที่ในข้อมูลเกมน้อยลง มิวไม่ได้แสดงท่าทางหรือการเคลื่อนไหวใด ๆ จนกระทั่งปรากฏตัวในภาพยนตร์เรื่องแรก ทำให้ยังไม่มีการกำหนดพฤติกรรมหรือบุคลิกที่ชัดเจนมาก่อน ลักษณะเหล่านี้ถูกสร้างขึ้นโดยทีมสร้างแอนิเมชันของภาพยนตร์ ซึ่งอ้างอิงจากสไปรต์ของมิวในเกมเป็นหลัก โมริโมะโตะรู้สึกประหลาดใจเมื่อได้เห็นผลงานจริงบนจอภาพยนตร์ เขายังกล่าวว่ามิวเป็นดีไซน์ที่เขาชื่นชอบที่สุดในซีรีส์ และได้นำโปเกมอนตัวนี้มาเป็นส่วนหนึ่งของลายเซ็นของเขาอีกด้วย
การออกแบบของมิวถูกมองว่าคล้ายกับแมวไร้ขนและตัวอ่อน ภายในเกม นักวิทยาศาสตร์เชื่อว่ามิวเป็นบรรพบุรุษเพียงหนึ่งเดียวของโปเกมอนทั้งหมด มันเป็นโปเกมอนที่ขี้อาย และมนุษย์แทบไม่เคยพบเห็น มิวจัดอยู่ในประเภทโปเกมอนมายา (Mythical Pokémon) ซึ่งเป็นสายพันธุ์ที่ทรงพลังและหายากกว่าสายพันธุ์ทั่วไป โดยมักจะได้รับเฉพาะผ่านกิจกรรมพิเศษเท่านั้น  และยังเป็นโปเกมอนตัวสุดท้ายในโปเกมอน เรด และบลู ตามลำดับหมายเลขในโปเกเดกซ์ของเกม ในภาคเรด บลู เยลโลว์ และภาครีเมก ผู้เล่นสามารถพบบันทึกประจำวันภายในคฤหาสน์โปเกมอนบนเกาะซินนาบาร์ ซึ่งระบุว่ามิวถูกค้นพบในป่าลึกของประเทศกายอานา ในอเมริกาใต้ เมื่อวันที่ 5 กรกฎาคม (ไม่ระบุปี) ตั้งชื่อเมื่อวันที่ 10 กรกฎาคม และ "ให้กำเนิด" มิวทู เมื่อวันที่ 6 กุมภาพันธ์  ในวิดีโอเกม มิวสามารถเรียนรู้ทุกท่าโจมตีที่สามารถสอนได้ ผ่านกลไกต่าง ๆ ในเกม เช่น การสอนโดย NPC และการใช้ไอเทม "เครื่องจักรเทคนิค" (Technical Machine) มิวสามารถแปลงร่างเป็นโปเกมอนตัวอื่นได้ด้วยท่า Transform ด้วยค่าสถานะโดยรวมที่สูงและท่าโจมตีที่หลากหลาย ทำให้มิวได้รับการยกย่องว่าเป็นหนึ่งในโปเกมอนที่แข็งแกร่งที่สุดในภาคเรด บลู เยลโลว์  ในอนิเมะ มิวมีความสามารถในการบิน เทเลพอร์ต เปลี่ยนรูปร่าง (ผ่านท่า Transform) ทำให้ตัวเองหายตัว และเรียกฟองพลังจิตออกมาได้

**การปรากฏตัว**

**ในวิดีโอเกม**
มีการกล่าวถึงมิวในบันทึกประจำวันภายในคฤหาสน์โปเกมอนบนเกาะซินนาบาร์ โดยระบุว่าพบมันในประเทศกายอานา ในช่วงที่มิวเปิดตัวใหม่ ๆ ผู้เล่นสามารถรับมิวได้ในวิดีโอเกมโปเกมอนผ่านกิจกรรมพิเศษที่จัดโดยนินเท็นโดเท่านั้น  อย่างไรก็ตาม ช่วงเวลาการแจกแบบพิเศษนี้สิ้นสุดลงเมื่อมีการเปิดตัวเกม มายโปเกมอนแรนช์ ซึ่งอนุญาตให้ผู้เล่นเข้าถึงมิวได้โดยไม่ต้องพึ่งกิจกรรมพิเศษอีกต่อไป ต่อมา มิวได้กลับมาปรากฏในหลายภาคของซีรีส์ โดยผู้เล่นสามารถรับมิวได้จากการซื้อโปเกบอลพลัส ซึ่งบรรจุมิวไว้ภายใน และสามารถส่งไปยังเกม โปเกมอน: เลตส์โก พิคาชู! และเลตส์โก อีวุย! ได้ หรือ โปเกมอน ซอร์ด และ ชิลด์  มิวสามารถพบได้ใน โปเกมอน บริลเลียนท์ไดมอนด์ และ ไชนิงเพิร์ล หากในคอนโซลมีบันทึกการเล่นจากเกมภาคเลตส์โก ใน โปเกมอน ซัน และ มูน มีไอเทมพิเศษชื่อว่า  "แซดคริสตัล" (Z-Crystal) สำหรับมิว ซึ่งทำให้มันสามารถใช้ท่าโจมตีอันทรงพลังที่มีเพียงมิวเท่านั้นที่ใช้ได้ เรียกว่า เจเนซิสซูเปอร์โนวา (Genesis Supernova) ส่วนใน โปเกมอน สการ์เล็ต และ ไวโอเล็ต เคยมีกิจกรรมพิเศษแบบจำกัดเวลา ให้ผู้เล่นสามารถรับมิวและนำไปต่อสู้กับบอสมิวทูได้ มิวยังปรากฏตัวในเกมภาคแยกหลายเกม เช่น โปเกมอน สแนป  โปเกมอน โก  โปเกมอน ยูไนท์ โปเกมอน มาสเตอส์ และนิวโปเกมอน สแนป  รวมถึงยังเป็นหนึ่งในโปเกมอนที่สามารถถูกปล่อยออกมาจากไอเทมโปเกบอลและมาสเตอร์บอลในซีรีส์ซูเปอร์สแมชบราเธอส์ด้วย
มิวสามารถเข้าถึงได้มาเป็นเวลานานผ่านการใช้กลโกงหรือข้อผิดพลาดในเกม หนึ่งในข้อผิดพลาดที่มีชื่อเสียงในโปเกมอน เรด บลู และเยลโลว์ คือ "กลิตช์มิว" (The Mew Glitch) ซึ่งอาศัยการจัดการเหตุการณ์ที่ถูกตั้งโปรแกรมไว้ล่วงหน้า เพื่อกระตุ้นให้เกิดการต่อสู้กับมิวในพื้นที่ป่า ทำให้ผู้เล่นสามารถจับมิวได้ ข้อผิดพลาดดังกล่าวยังคงมีอยู่ในการเปิดตัวเกมเวอร์ชันคอนโซลเสมือนบนเครื่องนินเท็นโด 3ดีเอส แม้ว่ามิวที่ถูกจับจากกลิตช์นี้จะไม่สามารถโอนไปยังโปเกมอนแบงก์ ได้ เว้นแต่จะใช้ข้อผิดพลาดเพิ่มเติมเพื่อเปลี่ยน "หมายเลขไอดี" ภายในเกม จึงจะสามารถโอนมิวได้สำเร็จ

**ในสื่ออื่น**
การปรากฏตัวครั้งสำคัญของมิวในอนิเมะโปเกมอนคือในภาพยนตร์เรื่องโปเกมอน เดอะมูฟวี่ ตอน ความแค้นของมิวทู ซึ่งมิวรับบทเป็นหนึ่งในตัวละครหลัก โดยมีความเชื่อว่ามันเป็นโปเกมอนที่สูญพันธุ์ไปนานแล้ว และเป็นโปเกมอนที่ทรงพลังที่สุดเท่าที่เคยมีมา หลังจากการวิจัยเป็นเวลาหลายปี นักวิทยาศาสตร์ได้ใช้ดีเอ็นเอของมิวในการสร้างมิวทู โคลนของมิวที่ผ่านการปรับแต่งทางพันธุกรรม และกลายเป็นตัวร้ายหลักของภาพยนตร์ ต่อมา มิวได้ต่อสู้กับมิวทู โดยดูเหมือนว่ามันสามารถหยุดยั้งมิวทูได้ อย่างไรก็ตาม ในเวอร์ชันภาษาญี่ปุ่น มิวกลับถูกพรรณนาว่าเป็นสิ่งมีชีวิตที่โหดร้าย ซึ่งต้องการทำลายมิวทูและเหล่าโคลนของมัน ต่อมา มิวปรากฏตัวในโปเกมอน เดอะมูฟวี่ ตอน มิวและอัศวินคลื่นพลัง โดยลักพาตัวพิคาชูไปเพื่อจะได้เล่นด้วยกัน ซึ่งเป็นจุดเริ่มต้นของเนื้อเรื่องในภาพยนตร์ ในโปเกมอนเจอร์นีส์: เดอะซีรีส์ มิวปรากฏตัวในฉากย้อนอดีตของโก หนึ่งในเพื่อนร่วมทางของซาโตชิ ในวัยเด็ก โกเคยพบกับมิว และนับแต่นั้น เป้าหมายของเขาคือการจับมิวให้ได้ ในที่สุดเขาเข้าร่วมกลุ่มที่ชื่อว่า "โปรเจกต์มิว" ซึ่งมีภารกิจในการตามหาและจับโปเกมอนตัวนี้
มิวปรากฏตัวในซีรีส์มังงะ โปเกมอน สเปเชียล โดยรู้จักกันในชื่อ "โปเกมอนผี" (Phantom Pokémon) ในเรื่อง มิวปรากฏตัวตั้งแต่บทแรก ขณะที่องค์กรอาชญากร แก๊งร็อกเก็ต พยายามจับมัน เร้ด ตัวเอกของเรื่องก็พยายามจะจับมิวเช่นกัน แต่กลับพ่ายแพ้อย่างง่ายดาย ในบทต่อ ๆ มา มีการเปิดเผยว่าแก๊งร็อกเก็ตต้องการดีเอ็นเอของมิวเพื่อสร้างมิวทูให้สำเร็จ เร้ดจึงร่วมมือกับกรีน ซึ่งในขณะนั้นยังเป็นตัวละครที่เป็นปฏิปักษ์กับเขา เพื่อปกป้องมิวไม่ให้ถูกจับไป

**ผลกระทบทางวัฒนธรรม**
ไฟล์:Legendary Offer.png|thumb|ภาพสแกนจากนิตยสารโคโระโคโระคอมมิก แสดง "ข้อเสนอในตำนาน" สำหรับการรับมิว กิจกรรมการแข่งขันและการแจกจ่ายลักษณะนี้มีบทบาทสำคัญในการส่งเสริมความนิยมของมิว รวมถึงช่วยผลักดันความสำเร็จของแฟรนไชส์โปเกมอนอย่างมาก
ยอดขายช่วงแรกของเกมโปเกมอนค่อนข้างซบเซา เนื่องจากช่วงเปิดตัวตรงกับช่วงเวลาที่ยากลำบากสำหรับการวางจำหน่ายเกมใหม่ อย่างไรก็ตาม ผู้เล่นกลับค้นพบมิวโดยบังเอิญผ่านข้อผิดพลาดในเกม ซึ่งนำไปสู่การแพร่กระจายของข่าวลือต่าง ๆ เกี่ยวกับวิธีการได้รับมิว โดยข่าวลือที่โด่งดังที่สุดคือการค้นหามันใต้สไปรต์รถบรรทุกในเมืองใหญ่แห่งหนึ่งของเกม ผู้เล่นบางคนโทรสอบถามไปยังนินเท็นโดเกี่ยวกับมิว ซึ่งในขณะนั้นทางบริษัทยังไม่ทราบด้วยซ้ำว่ามีมิวอยู่ในเกมจริง ๆ เพื่อป้องกันผลกระทบที่อาจเกิดขึ้นจากการแอบใส่มิวเข้าไป ทีมงานจึงรีบเปิดเผยแผนการปล่อยโปเกมอนตัวนี้ออกมาอย่างรวดเร็ว ในช่วงฤดูใบไม้ผลิปี 1996 ซาโตชิ ทาจิริ ประธานบริษัทเกมฟรีก ได้นำนิตยสารการ์ตูนญี่ปุ่น โคโระโคโระคอมมิก มาใช้เป็นพื้นที่จัดแสดงทดลองเกี่ยวกับมิว พร้อมแจกการ์ดจากโปเกมอน เทรดดิงการ์ดเกม ชุดแรกเป็นของสมนาคุณฟรี เหตุการณ์นี้สร้างความประหลาดใจให้กับหลายคนในทีมงานเกมฟรีกรวมถึงโมริโมโตะด้วย เนื่องจากการทดลองประสบความสำเร็จ เกมฟรีกจึงประกาศจัดการแข่งขันเพิ่มเติมเพื่อให้สามารถรับมิวได้ ทาจิริอธิบายว่าการใช้มิวเป็นวิธีสร้างกระแสให้กับ "ตัวละครที่มองไม่เห็น" ภายในเกม เพื่อรักษาความสนใจของผู้เล่น และกระตุ้นให้เกิดข่าวลือและตำนานที่แพร่กระจายแบบปากต่อปาก ซึ่งส่งผลให้ยอดขายเกมเพิ่มขึ้น
การเปิดเผยและการจัดจำหน่ายมิวผ่านกิจกรรมพิเศษ ถือเป็นหนึ่งในปัจจัยสำคัญที่ทำให้ซีรีส์โปเกมอนประสบความสำเร็จอย่างมากในญี่ปุ่น หนึ่งในโปรโมชันสำคัญคือแคมเปญ "ข้อเสนอโปเกมอนในตำนาน" จากนิตยสาร โคโระโคโระคอมมิก ฉบับเดือนเมษายน 1996 ซึ่งเปิดโอกาสให้ผู้โชคดี 20 คนส่งตลับเกมของตนไปยังนินเท็นโดเพื่อให้ทีมงานเพิ่มมิวลงในเกมโดยตรง ข้อเสนอดังกล่าวได้รับความสนใจอย่างล้นหลาม โดยมีผู้เข้าร่วมมากกว่า 78,000 รายการ ซึ่งสูงกว่าที่นินเท็นโดคาดการณ์ไว้ในตอนแรกที่เพียง 3,000 รายการ ซาโตรุ อิวาตะ ซีอีโอของนินเท็นโด เคยกล่าวว่า "นี่คือช่วงเวลาที่ทุกอย่างเริ่มเปลี่ยนไปในทางที่ดีสำหรับโปเกมอน" โดยระบุว่ายอดขายรายสัปดาห์ของภาค เรด และ กรีน เพิ่มขึ้นจนเทียบเท่ากับยอดขายรายเดือนในช่วงก่อนหน้า และต่อมาก็พุ่งขึ้นถึงสามถึงสี่เท่า สำหรับผู้เล่นที่พลาดกิจกรรมแจกแบบพบตัว พวกเขาต้องใช้วิธีปลดล็อกมิวผ่านอุปกรณ์โกง เช่น โปรแอ็กชันรีเพลย์ ซึ่งแฟน ๆ จำนวนมากถึงกับซื้ออุปกรณ์เหล่านี้มาเพียงเพื่อใช้จับมิวเท่านั้น เนื่องจากความนิยมอย่างล้นหลามของมิว จึงมีข่าวลือมากมายแพร่สะพัดออกมา ตั้งแต่วิธีการจับมัน ไปจนถึงทฤษฎีที่เชื่อมโยงมิวเข้ากับโปเกมอนที่มีลักษณะคล้ายกันอย่างเมตามอน ซึ่งจุนอิจิ มาสึดะ ได้ออกมาโต้แย้งทฤษฎีนี้ โดยกล่าวว่า "โปเกมอนแต่ละตัวที่เราสร้างล้วน มี องค์ประกอบเฉพาะตัวของมันเอง" จากความสำเร็จของมิว ทำให้เกิดกิจกรรมแจกโปเกมอนมายาตัวอื่น ๆ ตามมาอีกมากมายในเกมรุ่นถัดไป
การศึกษาเกี่ยวกับผลกระทบของตัวละครในจินตนาการที่มีต่อเด็ก เช่น ในหนังสือ Pikachu's Global Adventure: The Rise and Fall of Pokémon ระบุว่า มิวเป็นที่นิยมในหมู่เด็กผู้หญิงวัยอ่อน ซึ่งมักชื่นชอบตัวละครที่มีความ "น่ารัก" ขณะที่มิวทูถูกมองว่าเป็นภาพลักษณ์ที่ตรงกันข้ามโดยสิ้นเชิง โดยได้รับความนิยมในหมู่เด็กผู้ชายที่มีอายุมากกว่า ซึ่งมักชอบตัวละครที่ดู "แข็งแกร่งหรือน่ากลัว" หนังสือเรื่อง Media and the Make-believe Worlds of Children ได้กล่าวถึงการเปรียบเทียบในลักษณะเดียวกัน โดยอธิบายว่ามิวเป็น "ตัวละครที่มีลักษณะเหมือนเด็กและอ่อนโยน ผสมผสานทั้งพลังและความน่ารัก" พร้อมทั้งเน้นย้ำถึงความสำคัญของความแตกต่างระหว่างมิวกับมิวทูในสายตาของเด็ก ๆ มิวได้รับการยกย่องว่าเป็นหนึ่งในความสำเร็จของซีรีส์ ส่วนหนึ่งมาจากความลึกลับของตัวมันเอง เบน สเลดจ์ นักเขียนจากเดอะเกมเมอร์ ได้ชื่นชมตำนานของมิว ทั้งจากเนื้อเรื่องภายในเกมและข่าวลือต่าง ๆ ที่เกิดขึ้น เขาเน้นว่ามิวมีอิทธิพลอย่างมากต่อช่วงวัยเด็กของเขา และรู้สึกผิดหวังเมื่อมิวสามารถหาได้ง่ายขึ้นในโปเกมอน โก 
มิวถูกนำมาใช้ในการโปรโมตแฟรนไชส์โปเกมอนอย่างแพร่หลาย เนื่องจากความโดดเด่นและเอกลักษณ์เฉพาะตัว มิวเป็นหนึ่งในโปเกมอนที่ปรากฏอยู่บนภาพวาดปี 1998 บน เครื่องบินโบอิ้ง 747-400 ของสายการบินออลนิปปอนแอร์เวย์ ในเดือนกันยายน 2006 เพื่อเฉลิมฉลองการเปิดตัวภาพยนตร์มิวและอัศวินคลื่นพลัง และเกมโปเกมอน มิสทะรีดันเจียน บลูเรสคิวทีมและเรดเรสคิวทีม ผู้เล่นที่มีเกมภาค รูบี แซฟไฟร์ เอเมอรัลด์ ไฟร์เรด หรือ ลีฟกรีน สามารถไปรับมิวได้ฟรีที่ร้านทอยส์ "อาร์" อัส ดีวีดีของภาพยนตร์มิวและอัศวินคลื่นพลัง มาพร้อมกับการ์ดสะสมมิวเพื่อส่งเสริมการขาย นอกจากนี้ยังมีการวางจำหน่ายนินเท็นโดดีเอสรุ่นพิเศษที่มีสีสันคล้ายกับมิว เพื่อโปรโมตภาพยนตร์เรื่องดังกล่าว การ์ดโปเกมอนพิเศษที่มีชื่อเล่นว่าการ์ด "มิวโบราณ" (Ancient Mew) ถูกใช้เป็นสื่อโปรโมตสำหรับภาพยนตร์โปเกมอนภาคที่ 2 และยังปรากฏในภาพยนตร์ในฐานะแรงบันดาลใจให้กับตัวร้าย ลอว์เรนซ์ที่ 3 ที่มีเป้าหมายจะจับโปเกมอนในตำนาน การ์ดใบนี้ยังถูกนำกลับมาพิมพ์ซ้ำอีกครั้งในการฉายโปเกมอน เดอะมูฟวี่ ตอน ความแค้นของมิวทู อีโวลูชัน ที่ประเทศญี่ปุ่น ในปี 2021 ในปี 2021 มีการวางจำหน่ายคุกกี้โอรีโอ รุ่นพิเศษที่มีลวดลายตัวละครโปเกมอน โดยโอรีโอที่มีรูปมิวเป็นหนึ่งในแบบที่หายากที่สุด และกลายเป็นที่ต้องการอย่างมากในหมู่แฟน ๆ ของซีรีส์ ส่งผลให้ราคาประมูลคุกกี้บางชิ้นพุ่งสูงถึงหลักพันดอลลาร์ ในปี 2024 คุกกี้โอรีโอเวอร์ชันโปเกมอนได้เปิดตัวในเอเชียตะวันออกเฉียงใต้ พร้อมโปรโมชันพิเศษที่เชิญชวนให้ผู้ร่วมกิจกรรมส่งภาพถ่ายของตนขณะถือคุกกี้มิวเข้าร่วมแคมเปญ

**อ้างอิง**

**แหล่งข้อมูลอื่น**
 มิว ใน  บัลบาพีเดีย-  มิว ใน Pokemon.com
หมวดหมู่:ตัวละครภาพยนตร์
หมวดหมู่:สายพันธุ์โปเกมอน
หมวดหมู่:ตัวละครวิดีโอเกมที่มีพลังจิต
หมวดหมู่:ตัวละครที่เป็นผู้มีอำนาจทางจิตวิญญาณ